
A tranzit államok szerepe az orosz szénhidrogének exportjában

1991-ben a Szovjetunió felbomlásával véget ért egy időszak, amely Moszkva átmeneti meggyengülését hozta. Az ezredfordulót követően azonban Oroszország, Vlagyimir Putyin vezetésével a multipoláris világ meghatározó szereplőjévé vált. Az Oroszországi Föderáció a megfelelő geopolitikai helyzetének, óriási készleteinek köszönhetően a világ második legnagyobb földgáz és a harmadik legmeghatározóbb kőolaj kitermelőjévé vált. Ezen nyersanyagok legjelentősebb importőre az Európai Unió lett. A két entitás közötti szénhidrogén kapcsolatok azonban nagymértékben függnek Ukrajnától és Belorussziától, mivel az orosz nyersanyag ezen a két államon keresztül éri el az európai piacot. Munkám során bemutatom a két tranzit állam szerepét, különös hangsúlyt fektetve a Moszkvával kialakított kapcsolataikra. Az utolsó pontban pedig rátérek a 2013. november 21-én kirobbant ukrajnai válságra is, amely jelentősen befolyásolja az Európai Unió, a Gazprom és Ukrajna közötti kapcsolatokat.



